ČERVENÍK. Kompletne zmodernizované odpočívadlo Červeník pri Leopoldove na diaľnici D1 v smere do Bratislavy je od včera otvorené pre motoristov. Zvýšila sa jeho kapacita, pribudli parkovacie miesta. Na odpočívadle môže v súčasnosti parkovať súčasne 40 kamiónov, 53 osobných vozidiel a päť autobusov. Vodiči i cestujúci majú k dispozícii oddychovú zónu s lavičkami, prístreškami a fit zónu s prvkami na cvičenie. Modernizácia si vyžiadala náklady 814 tisíc eur.
Odpočívadlo Červeník je prvým projektom modernizácie odpočívadiel, ktoré rozbehla Národná diaľničná spoločnosť (NDS). Dodávateľom prác bola bratislavská firma Alpine Slovakia, spol. s r.o., ktorá uspela v konkurencii ďalších 18 uchádzačov o zhotovenie diela.
Vysúťažená cena bola o vyše 55 percent nižšia oproti predpokladanej. NDS uzavrela s firmou zmluvu v marci tohto roka. Podľa riaditeľa NDS Milana Gajdoša sa už o pár dní začne rekonštrukcia diaľničného odpočívadla Červeník v opačnom smere na Piešťany a Žilinu. Hotové by malo byť v júni budúceho roka.
V konkurencii 16 záujemcov o uskutočnenie stavebných prác uspelo slovensko-české združenie Vodohospodárske stavby a.s. Bratislava a Hochtief CZ a.s. Praha. Náklady by mali dosiahnuť 1,3 milióna eur, čo je o 62 percent menej oproti predpokladanej výške investície. NDS uzatvorila zmluvu s vybraným dodávateľom v auguste tohto roka.
Národná diaľničná spoločnosť podľa slov riaditeľa investuje v súčasnosti aj do modernizácie hraničných vstupov na diaľnici D2 v Brodskom a v Čunove, kde by mali vzniknúť informačné centrá pre motoristov. V budúcom roku je naplánovaná modernizácia odpočívadiel Sekule na diaľnici D2 v obidvoch smeroch.